**ΛΟΓΟΣ**

ΚΑΤΑ ΤΗΝ ΙΕΡΑΝ ΑΓΡΥΠΝΙΑΝ

τήν ἀφιερωμένην εἰς τήν ***Παναγία τήν Παραμυθία***

*27 - 28* ***Ἰανουαρίου*** *201****7***

“*Νέμει ἡ σή Εἰκών χαράν καί θυμηδίαν*

*καί τήν παραμυθίαν τήν κρείττονα*

*Παρθένε, τοῖς πίστει πόθῳ σπεύδουσι*”

Ἀγαπητοί μου ἀδελφοί,

 Μέ τήν εὐλογία τοῦ Κυρίου μας διανύουμε τό Δέκατο πέμπτο ἔτος ἀφ’ ὅτου ξεκινήσαμε τίς μηνιαῖες ἀγρυπνίες στό Καθολικό τῆς Μονῆς μας.

 Αὐτή τήν χρονιά ἐπιλέξαμε νά τίς ἀφιερώσουμε στό ἱερό πρόσωπο τῆς Θεοτόκου. Ἀπό τή πρώτη στιγμή τοῦ δημόσιου βίου τοῦ Κυρίου μας, ἀποκαλύπτεται ἡ φροντίδα Της καί ἡ ἀντίληψη Της πρός τόν ἄνθρωπον. Εὑρισκομένη στό Γάμο τῆς Κανᾶ διαπιστώνει τήν ἔλειψη οἴνου, ἀμέσως συμμερίζεται τήν στεναχωρία τοῦ οἰκοδεσπότου καί αὐτοβούλως ἐνημερώνει τόν Υἱόν Της λέγοντας «**οἶνον οὐκ ἔχουσι**» εἶναι γνωστή ἡ στιχομυθία, τό ἀποτέλεσμα ἀλλάζει τήν γνώμη περί τῆς ἐνάρξεως τῆς ἀποκαλύψεως τῆς νέας ἐποχῆς πού κηρύσσει ὁ Ἰησοῦς, προκαλεῖ καί ἐπισπεύδει τήν Θεία Παρέμβαση καί λύεται ἡ δυσκολία. Τό νερό γίνεται κρασί **ἡ ἀρχή τῶν σημείων**!

 Αὐτή ἡ Συμβολή τῆς Παναγίας μέσα στή μακραίωνη Χριστιανική πορεία μας ἔχει διαπιστωθεῖ, εἶναι γεγονός ἀναμφίβολο· γι’ αὐτό τίς ἐφετινές ἀγυρπνίες μας θά τίς ἀφιερώσουμε σ’ αὐτές τίς ἐπεμβάσεις Της. Γιά νά κατανοήσουμε ὅτι ἐμεῖς ὡς Χριστιανοί, μέλη τῆς Ἐκκλησίας μας γνωρίζουμε πού θά ἀντλήσουμε Χάρη καί εὐλογία, πού θά βροῦμε καταφυγή καί ἀντίληψη, πού ἀλλοῦ ἐκτός ἀπό τήν Παναγία μας.

 Ξεκινώντας σήμερα τήν πρώτη ἀγρυπνία τοῦ Ἔτους 2017 ἐπικαλούμενοι τήν εὐλογία τοῦ καλοῦ Θεοῦ μας, θά ἀναφερθοῦμε στό θαῦμα τῆς Παναγίας μας πού ἐπιτελέσθη στή Μονή Βατοπεδίου εἰς τό Ἅγιον Ὄρος.

 Σέ κάποια στιγμή μιά συμμορία πειρατῶν περικύκλωσε τήν Μονή Βατοπεδίου, κρύβονται στούς θάμνους πέριξ τῆς Μονῆς μέ σκοπό τό πρωΐ, μόλις ἀνοίξουν αἱ πύλαι τῆς Μονῆς, νά ἐπιτεθοῦν στούς Μοναχούς, νά τούς κατασφάξουν καί νά ληστέψουν ὅτι πολύτιμο θά εὕρισκαν.

 Οἱ Μοναχοί ἀμέριμνοι μετά τήν νυκτερινήν ἀκολουθία ἀποσύρονται στά κελλιά τους, ὁ Ἡγούμενος ὅπως συνήθιζε παρέμεινε στό Καθολικό (ὁ Ναός τῆς Μονῆς) καί προσηύχετο γιά τούς Μοναχούς καί ἐπεκαλεῖτο τήν Θείαν Βοήθειαν γιά τήν πνευματική πορεία τῆς Μονῆς. Σέ κάποια στιγμή ἀκούει ἀπό τό εἰκόνισμα τῆς Θεοτόκου Βρεφοκρατούσης, φωνή λέγουσα ***μήν ἀνοίξετε τό πρωΐ τάς πύλας τῆς Μονῆς, ἀλλά ν’ ἀνεβῆτε εἰς τά τείχη γιά νά ἀντιμετωπίσετε τήν ἐπιδρομή συμμορίας***.

 Κατάπληκτος ὁ Ἡγούμενος στρέφει τό πρόσωπόν του εἰς τήν Εἰκόνα καί ἐκπλήττεται βλέποντας διά δεξιᾶς χειρός τοῦ προαιωνίου βρέφους Κυρίου Ἰησοῦ νά καλύπτονται τά χείλη τῆς Παναγίας. Ἡ κεφαλή τῆς Παναγίας νά στρέφεται σέ στάση ἀπελευθερώσεως τοῦ στόματος Της ἀπό τήν χεῖρα τοῦ βρέφους, οὕτως ὥστε νά ἐπαναληφθῆ ἡ προσλαλιά Της καί ἔτσι νά συνειδητοποιήσει ὁ Ἡγούμενος τήν παρέμβαση Της διά τήν ἀποτροπή τῆς καταστροφῆς.

 Ὁ Ἡγούμενος συγκέντρωσε ἅπαντας τούς μοναχούς, τούς ἐξέθεσε τό θαῦμα καί στραφέντες πρός τήν Εἰκόνα Της πράγματι πρός θαυμασμό μέγα, εἶδαν ὅτι δέν εἴχε τήν θέσιν ὅπως ἐγνώριζαν ἀλλά ἄλλον σχηματισμόν. Ἀπό τότε ἡ Εἰκόνα αὐτή ὀνομάζεται μέχρι σήμερα ***Παραμυθία***. Ἡ θαυματουργός εἰκόνα, τῆς ὁποίας ἀντίγραφον εὑρίσκεται πρός προσκύνησιν εἰς τό μέσον τοῦ Ναοῦ, εὑρίσκεται στό Παρεκκλήσιο τῆς Θεοτόκου τῆς «***Παραμυθίας***». Τό πρόσωπον Της ἀποπνέει προστασία, γλυκύτητα, συμπάθεια καί φιλοστοργία, ἔχει δέ ἕνα μειδίαμα σεμνό ἱκανοποίησης ἐκ τῆς ἀποτροπῆς τοῦ κακοῦ.

 Ἡ ἀποστολή αὐτή τῆς Θεοτόκου συνεχίζει νά διακονεῖται πρός βοήθειαν τῶν πιστῶν. Οἱ μεσιτεῖες καί ἡ προστασία τῆς Παναγίας δέν σταματοῦν καί ὅσο ν’ ἀξίζουμε τῆς Θείας Τιμωρίας καί ἀπειθάρχητοι νά εἴμαστε στό θέλημα τοῦ Κυρίου, τίποτε δέν ἀλλάζει τό ἐνδιαφέρον τῆς Μητέρας ὅλων μας τῆς Παναγίας, παραμένει σταθερόν, ἀμετάβλητον.

 Γι’ αὐτό ἡ Ἐκκλησία μας τήν ἔθεσε στό Κέντρο τῆς ζωῆς καί τῆς λατρείας Της, γιά νά μᾶς διδάξει τόν θησαυρό τῆς Θείας προστασίας Της, δέν ἔφερε ἅπαξ καί διά παντός τήν Σωτηρία διά τῆς Γεννήσεως τοῦ Ἐναθρωπισμένου λόγου τοῦ Θεοῦ, ἀλλά συνεχῶς τήν Θεία Εὐσπλαγχνία στή ζωή μας. Γι’ αὐτό τήν τιμᾶμε, ὄχι μόνον γιά τήν ἐκπλήρωσιν τῆς Θείας Οἰκονομίας, ἀλλά γιά τό φιλάνθρωπον καί φιλόστοργον ρόλο Της στόν ἀγώνα τῆς ζωῆς μας.